Nazivanje hrvatske policije milicijom do sada je redovito bilo prijavljivano kao vrijeđanje i omalovažavanje službenih osoba. Iako je i splitski svećenik don Josip Delaš, koji je unatoč mjerama zabrane okupljanja i preporuci Hrvatske biskupske konferencije na Uskrs održao misu, nazvao policajce milicajcima, čak jugomilicajcima, za sada mu se nije dogodilo ništa.

Policija je intervenirala nakon što je pred crkvom Svetog Leopolda Bogdana Mandića, gdje je velečasni Delaš služio uskršnju misu, izbio incident. Vjernici su napali novinarku i snimateljicu koje su izvještavale o tom kršenju mjera Nacionalnog stožera. Novinarki je ozlijeđena ruka i uništen mobitel, dok je snimateljici oštećena kamera.

Kako je svećenik izvrijeđao policajce?

Don Delaš okomio se i na novinare i na policiju. Najprije je predstavnike medija slao ‘k đavlu’, dok je policijsku intervenciju komentirao ovako: “Strašno je bilo, toliko puno tih milicajaca… ja ću reći jugomilicajaca, ne hrvatskih policajaca. I tako nehumano ponašanje sa svijetom, to se ne može opisati, to je neshvatljivo. To je pljuvanje po Bogu i protiv Boga, i gaženje po narodu i njegovom dostojanstvu”.

Hoće li i splitski svećenik biti prijavljen za vrijeđanje policajaca još nije poznato. Za primijetiti je da Zakon o prekršajima protiv javnog reda i mira jasno kaže kako onaj tko vrijeđa službene osobe koje obavljaju svoju dužnost može biti kažnjen novčano ili s 30 dana zatvora.

Iz Policijske uprave splitsko-dalmatinske upravo su nam potvrdili kako su svi postupci zbog incidenata koji su se dogodili na Uskrs još uvijek u tijeku, a koordiniraju ih i s državnim odvjetništvom.

Novčana kazna zbog “jugoslavenske milicije”

Zavirili smo za to vrijeme malo u dosadašnju sudsku praksu iz koje je sasvim jasno da se nazivanje policajaca milicajcima redovno prijavljuje. Posebno je bitno što je Visoki prekršajni sud još prije par godina donio pravomoćnu presudu i potvrdio da nazivanje hrvatski policajaca milicajcima predstavlja kršenje zakona. Pravomoćna presuda u ovakvom slučaju svojevrsni je putokaz za ostale takve slučajeve.

Riječ je presudi kojom je vozač iz Splita dobio novčanu kaznu od 190 kuna jer je policajcima rekao da su “jugoslavenska milicija” i “Rankova milicija”. Gospodina su policajci, kako proizlazi iz presude, uhvatili u prometnom prekršaju 29. ožujka 2015., na Cvjetnicu, tjedan dana prije Uskrsa te godine. U ono vrijeme ministar unutarnjih poslova još je Ranko Ostojić (SDP).

Splićanin vrijeđao policajce pred Uskrs

“Vjerojatno vam smeta maslinova grančica koju držim. Jugoslavenska milicija nije me privodila zbog odlaska u crkvu, a sad me kažnjava Rankova milicija, ali neće još zadugo. Ovako nije radila ni jugoslavenska milicija kao vi danas”, rekao je Splićanin policajcima.

Tijekom prekršajnog postupka na sudu je objašnjavao kako je to samo bio njegov osobni stav o radu policijske službe, a ne vrijeđanje. No, sud je zaključio kako se ne radi o ni o kakvoj slobodi izražavanja već omalovažavanju policijskih službenika, na čije se rad, utvrđeno je, ovaj vozač službeno uopće nije žalio. Zato mu je Visoki prekršajni sud izrekao novčanu kaznu od 190 kuna.

“Milicijo, milicijo!.. Svak li nosi uniformu”

Kaznu od 756 kuna dobio je 24-godiišnjak koji je 7. travnja 2018. oko dva sata u noći vrijeđao policajce ispred kafića u Kaštel Novom.

Vikao im je “Milicijo, milicijo, drniške patrole, oćemo se minjat za pištolje”. Dok su policajci utvrđivali njegov identitet još im je poručio: “Glumite neke face u uniformi, bog te j…., svak li nosi uniformu”.

Zbog toga je i prijavljen za vrijeđanje ili omalovažavanje službene osobe. Maksimalnu novčanu kaznu sud mu je izrekao jer je i ranije već bio osuđivan, doduše zbog drugih prekršaja.

Vikao svima:”Evo milicije, ide milicija!”

I konobar iz Nove Gradiške koji je vrijeđao policajce dobio je dosta strogu kaznu. Prekršajni sud kaznio ga je sa 600 kuna jer je pijan galamio u lokalnom kafiću.

Kada je stigla policijska patrola konobar im je doviknuo: “Evo milicije, ide milicija!”. Ponovio je to nekoliko puta. Zbog toga je i on prijavljen za kršenje Zakona o prekršajima protiv javnog reda i mira. Doduše njemu je na teret stavljena galama na javnom mjestu, a ne vrijeđanje policije.

Vrijeđao policajce u policijskoj postaji

U policijskoj postaji u Đurđevcu policajce je vrijeđao 46-godišnjak iz Križevaca. Utvrdio je to prekršajni sud koji mi je izrekao novčanu kaznu od 375 kuna.

Prema nepravomoćnoj presudi čovjek je vrijeđao dvojicu policijskih službenika riječima: “J…. vam

mater milicijsku! Stavite mi lisice na ruke!” Ponovio je to nekoliko puta, pa je zaradio prekršajnu prijavu.

Na sudu se uopće nije pojavio iako je pozivan više puta. Zato su policajci svjedočili kako ih je izvrijeđao, te mu je izrečena novčana kazna. Mora platiti i 300 kuna sudskih troškova.